ddrg/super_eurlex huggingface dataset:
Virallinen lehti nro C 310 , 09/10/1998 s. 0121



KIRJALLINEN KYSYMYS E-0742/98 komissiolle esittäjä(t): Mihail Papayannakis (GUE/NGL) (18. maaliskuuta 1998) Aihe: ¨Läntinen päätie¨ -hanke Voiko komissio kertoa, missä vaiheessa nk. ¨Läntinen päätie¨ -hanke on nykyisin?Onko hankkeessa toteutettu ympäristövaikutusten arviointi, mitä siinä itse asiassa ehdotetaan, kun otetaan huomioon, että ilmoitusten mukaan tietyöt on jo aloitettu ja tähän liittyvät pakkolunastukset ovat nostattaneet protestien ja valitusten tulvan? Komission jäsenen Monika Wulf-Mathiesin komission puolesta antama vastaus (16. huhtikuuta 1998) Yhteisön tukikehyksen (YTK) Kreikkaa koskevassa toimenpideohjelmassa ¨päätiet¨ vuosiksi 1994-1999 suunnitellaan ainoastaan kahden ¨Läntisen pääväylän¨ osan, Agrinion ja Prevezan kehäteiden, rakentamisen yhteisrahoitusta. Kreikan viranomaisilla olisi tarkoitus ehdottaa tämän pääväylän muidenkin osien yhteisrahoitusta YTK:n varoista vuosina 2000-2006. Nykyisen YTK:n muuttamisen vuoksi ne ovat ehdottaneet tähän pääväylään liittyvien tutkimusten yhteisrahoitusta, ympäristövaikutusten tutkiminen mukaan lukien. Komissio on hyväksynyt Kreikan ehdotuksen. Komission käytettävissä olevien tietojen mukaan näitä tutkimuksia ei ole vielä aloitettu. Agrinion ja Prevezan kehäteiden ympäristötutkimukset ja tekniset tutkimukset on sitävastoin saatu päätökseen ja ympäristöä käsittelevät seikat hyväksytty voimassa olevan lainsäädännön mukaisesti.
Virallinen lehti nro C 310 , 09/10/1998 s. 0070



KIRJALLINEN KYSYMYS E-0468/98 komissiolle esittäjä(t): Richard Howitt (PSE) (27. helmikuuta 1998) Aihe: Vuosia 1994-1999 koskevien rakennerahaston ohjelmien loppuun saattaminen Millaisia summia ja prosenttiosuuksia rakennerahastosta maksettiin tavoitteiden ja jäsenvaltioiden mukaisesti eriteltynä edellisen ohjelmakauden päätyttyä 31. joulukuuta 1993? Voiko komissio nykyisten arvioiden perusteella esittää samanlaisen taulukon 31. joulukuuta 1999 maksettaviksi lankeavista summista? Millaisten menetelmien käyttöä komissio aikoo ehdottaa varmistaakseen, että nykyiset ohjelmat saatetaan tehokkaasti loppuun ilman, että lopulliset maksut viivästyvät tai että hankkeiden laatu kärsii? Komission jäsenen Monika Wulf-Mathiesin komission puolesta antama vastaus (7. toukokuuta 1998) Taulukoita sisältävän vastauksen pituuden vuoksi komissio lähettää vastauksen suoraan arvoisille jäsenille ja parlamentin pääsihteeristölle.
Virallinen lehti nro C 310 , 09/10/1998 s. 0089



KIRJALLINEN KYSYMYS E-0564/98 komissiolle esittäjä(t): Luigi Vinci (GUE/NGL) (4. maaliskuuta 1998) Aihe: Electrolux-Zanussi Electrolux-Zanussi käyttää hyväkseen sitä, että sillä on tuotantolaitoksia useissa Euroopan unionin maissa, ja harjoittaa eräänlaista Euroopan laajuista huutokauppaa. Saadut tilaukset teetetään niissä tehtaissa, joissa tuotantokustannukset ovat pienimmät. Yhä useammin on todettavissa, että kustannuksia supistetaan vähentämällä henkilöstöä ja nopeuttamalla työtahtia ilman asianmukaisia korvauksia. Italian tapauksessa uhataan lopettaa tilausten teettäminen Italiassa, jos laki työajan lyhentämisestä 35 tuntiin hyväksytään. Eikö komissio katso, että Electrolux-Zanussi tukee näin toimiessaan sellaista työvoiman polkumyyntiä, joka ei ole hyväksyttävää? Mitä komissio aikoo tehdä työntekijöiden kohtelun yhdenmukaistamiseksi yhteisön alueella ja yhden konsernin sisällä, jotta yrityksiä estetään toimimasta tällä tavalla? Miten komissio aikoo toimia Electrolux-Zanussin suhteen, jotta Euroopan laajuisista huutokaupoista luovutaan? Komission jäsenen Pádraig Flynnin komission puolesta antama vastaus (14. huhtikuuta 1998) Sisämarkkinoiden toteutumiseen liittyy eurooppalaisten yritysten - erityisesti niiden, joilla on toimintaa useissa jäsenvaltioissa - oikeus valita vapaasti tavaroidensa ja palveluidensa tuotantopaikka ilman, että perustelemattomia esteitä nostetaan niiden vapaata liikkuvuutta ja markkinoille saattamista vastaan. Jotta tämän yhteisölle keskeisen tavoitteen mahdollisia sosiaalisia seurauksia voitaisiin lieventää, yhteisötasolla on viime vuosina toteutettu tiettyjä toimia, joiden tarkoituksena on vähentää kansallisten sosiaalijärjestelmien huomattavista eroista johtuvia mahdollisia väärinkäytöksiä. Näissä direktiiveissä on kyse työoikeuden eri aloista (työehdot, työntekijälle annettavat tiedot ja työntekijöiden kuuleminen, työterveys ja työturvallisuus), ja ne muodostavat niiden vähimmäissäädösten ytimen, joita on noudatettava koko yhteisön alueella. Tässä yhteydessä annetuista direktiiveistä mainittakoon direktiivi 93/104/ETY ((EYVL L 307, 13.12.1993. )) työajan järjestämisestä, jossa säädetään joukko kaikkia jäsenvaltioita velvoittavia vähimmäisvaatimuksia. Tämä direktiivi, kuten mitkään muutkaan alaan liittyvät direktiivit, ei kuitenkaan vaikuta kansallisiin järjestelmiin silloin, kun ne ovat direktiiviä edullisempia. Tässä yhteydessä jokaisen jäsenvaltion tehtävä on arvioida aloitteiden mahdolliset vaikutukset tuotantokustannuksiin sekä ryhtyä aiheellisina pitämiinsä toimenpiteisiin noudattaen edellä mainittuja tavaroiden ja palveluiden vapaan liikkuvuuden ja markkinoille saattamisen periaatteita.
Virallinen lehti nro C 310 , 09/10/1998 s. 0119



KIRJALLINEN KYSYMYS E-0731/98 komissiolle esittäjä(t): Sören Wibe (PSE) (18. maaliskuuta 1998) Aihe: Neuvottelut Volvon Norrlannin tehtaalle maksettavasta tuesta Komissio ja Ruotsin hallitus ovat jo pitkään neuvotelleet valtion kuljetustukea koskevista säännöistä. Komissio on kyseenalaistanut ennen kaikkea Volvon Uumajan tehtaalle maksettavan tuen. Monille Uumajassa asuville on tärkeää, että neuvottelujen tulos on positiivinen. Milloin voimme odottaa tietoa neuvottelujen tuloksesta? Komission jäsenen Karel Van Miertin komission puolesta antama vastaus (16. huhtikuuta 1998) Kysyjä viittaa komission ja Ruotsin hallituksen välisiin neuvotteluihin, jotka koskevat alueellista kuljetustukea ja erityisesti Volvon Uumajan tehtaalle myönnettävää kuljetustukea. Komissio aloitti syyskuussa 1997 EY:n perustamissopimuksen 93 artiklan 2 kohdan mukaisen, Volvon Uumajan tehtaalle myönnettävää kuljetustukea koskevan virallisen tutkimuksen. Ruotsin viranomaisille ilmoitettiin komission tutkimuksesta 30. syyskuuta 1997 päivätyllä kirjeellä. Komissio totesi tutkimuksen aikana, että kyseessä olevaa tukea voidaan pitää voimassa olevana tukena. Niinpä EY:n perustamissopimuksen 93 artiklan 2 kohdassa määrätty menettely ei ole asianmukainen, vaan perustana olisi pitänyt käyttää 93 artiklan 1 kohtaa ja toteuttaa sen mukaiset toimenpiteet. Ruotsi ilmoitti 3. maaliskuuta 1998 päivätyssä kirjeessä suostuvansa toteuttamaan tietyt sille ehdotetut toimenpiteet, jotka ovat edellytyksenä Uumajan Volvo Truck Corporationin kuljetustukijärjestelmän soveltamiselle. Komissio päätti 25. maaliskuuta 1998 lopettaa perustamissopimuksen 93 artiklan 2 kohdan mukaisen menettelyn ja todeta, että toimenpiteet, jotka Ruotsi aikoo toteuttaa, ovat perustamissopimuksen 93 artiklan 1 kohdan mukaisesti riittäviä ja aiheellisia.
Virallinen lehti nro C 323 , 21/10/1998 s. 0122



KIRJALLINEN KYSYMYS E-1270/98 komissiolle esittäjä(t): Freddy Blak (PSE) (29. huhtikuuta 1998) Aihe: Prostituutio Ukrainassa Onko komissiolla käsitystä siitä, miten laajalle prostituutio-ongelma on levinnyt Ukrainassa? Komission jäsenen Hans van den Broekin komission puolesta antama vastaus (20. toukokuuta 1998) Komissio tietää ongelmista, jotka liittyvät järjestäytyneeseen prostituutioon Ukrainassa. Komissio pitääkin erittäin myönteisenä sitä, että Ukrainan parlamentti hyväksyi 13. huhtikuuta 1998 lain, jolla pyritään torjumaan Eurooppaan ja Lähi-itään suunnattuja ukrainalaisten naisten prostituutioverkostoja. Tällaista ihmiskauppaa pyritään lisäksi torjumaan yhteisön ja Yhdistyneiden Kansakuntien yhteisellä ohjelmalla, joka koskee Ukrainaa ja Puolaa. Ohjelmaa toteuttaa Kansainvälinen siirtolaisjärjestö. Ensimmäisiä tuloksia odotetaan vuoden 1998 puolivälissä.
Virallinen lehti nro C 310 , 09/10/1998 s. 0137



KIRJALLINEN KYSYMYS E-0837/98 komissiolle esittäjä(t): Esko Seppänen (GUE/NGL) (26. maaliskuuta 1998) Aihe: Televisio-ohjelmien sisältö ja sananvapaus Suomessa on neljä itsenäistä televisiokanavaa, jotka kaikki ovat journalistisesti riippumattomia valtiovallasta. Yhdellä näistä kanavista (Oy Yleisradio Ab) on tehty journalistisin tavoittein ilman sponsorointia ohjelmasarjaa, jonka avulla on haluttu edistää Suomessa valmistettujen tuotteiden myyntiä. EU:n komissio on osoittanut Suomen liikenneministeriölle kirjeen, jossa kielletään tällaisten ohjelmien tekeminen. Tällä tavalla komissio loukkaa journalistista vapautta ja puuttuu televisio-ohjelmien sisältöön. Pitääkö komissio virkamiestensä toimintaa tässä asiassa asianmukaisena ja jos pitää, mihin EU:n sopimukseen se perustaa kantansa? Komission jäsenen Mario Montin komission puolesta antama vastaus (5. kesäkuuta 1998) Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.
Virallinen lehti nro C 323 , 21/10/1998 s. 0109



KIRJALLINEN KYSYMYS E-1044/98 komissiolle esittäjä(t): Alexandros Alavanos (GUE/NGL) (6. huhtikuuta 1998) Aihe: Armenialaisluostarin muuttaminen hotelliksi Kyproksen miehitetyssä osassa Kyproksenturkkilaiset viranomaiset ovat päättäneet myöntää yksityishenkilölle luvan muuttaa 900-luvulta peräisin olevan armenialaisen Pyhän Mangarin luostarin hotelliksi. Tämä kyproksenturkkilaisten viranomaisten uusin päätös on osa jatkuvaa skandaalimaista uskonnollisten ja historiallisten muistomerkkien jatkuvan ryöstelyn suvaitsemista Kyproksen miehitetyllä alueella, loukkaa uskonnollisia tunteita ja merkitsee provokaatiota Armenian ortodoksista kirkkoa ja niitä noin 4000 armenialaista kohtaan, jotka asuvat saaren vapaassa osassa. Edellä mainittu toimi sivuuttaa provokatiivisesti Strassburgissa toimivan Euroopan ihmisoikeustuomioistuimen päätöksen (miehitetyllä alueella olevaa omaisuutta koskeva päätös Loizidoun asiassa), koska sillä sallitaan Armenian kirkon omistuksessa olevan historiallisen luostarin muuttaminen voittoa tavoittelevaksi yritykseksi. Millaisin toimin komissio aikoo estää sen, että tämä kyproksenturkkilaisten viranomaisten tekemä päätös historiallisen armenialaisluostarin muuttamisesta hotelliksi pannaan täytäntöön? Mihin toimiin komissio aikoo ryhtyä huolehtiakseen siitä, että miehitetyllä alueella olevaa omaisuutta koskevaa kansainvälisen ihmisoikeustuomioistuimen päätöstä noudatetaan? Komission jäsenen Hans Van den Broek komission puolesta antama vastaus (24. huhtikuuta 1998) Komissio pyytää kunnianarvoisaa jäsentä tutustumaan vastaukseen, jonka komissio antoi Katerina Daskalakin esittämään kirjalliseen kysymykseen E-968/98 ((Katso sivu 100. )).
Virallinen lehti nro C 310 , 09/10/1998 s. 0106



KIRJALLINEN KYSYMYS E-0626/98 komissiolle esittäjä(t): Raimo Ilaskivi (PPE) (9. maaliskuuta 1998) Aihe: Venäjä rahastaa henkilöautoilijoita rajanylittämisestä Venäjän tulli on lehtitietojen (Helsingin Sanomat 17.2.1998) mukaan ottanut Suomen ja Venäjän raja-asemilla käyttöön maksullisen autositoumuksen. Maksun suuruus on 25 Suomen markkaa ja se peritään kaikilta rajan ylittäviltä ulkomaalaisilta. Kysynkin, mihin toimenpiteisiin komissio aikoo ryhtyä, jotta Venäjän tullin uusin Euroopan unionin kansalaisiin kohdistama rahanylitysmaksu saadaan poistettua? Korostettakoon vielä, että Euroopan unionin jäsenmaat eivät peri vastaavia maksuja venäläisiltä henkilöautoilta. Komission jäsenen Hans van den Broekin komission puolesta antama vastaus (17. huhtikuuta 1998) Komissio on tutkinut arvoisan parlamentin jäsenen esiin tuomaa asiaa. Vaikuttaa siltä, että maksu liittyy Suomen ja Venäjän rajan ylittäville kuljettajille tulliselvitysmuodollisuuksien hoitamisessa pyynnöstä annettavaan apuun, josta vastaa Venäjän tulliin yhteydessä oleva palveluyritys. Venäjän tullilainsäädännön mukaan rajan henkilöautolla ylittävien ulkomaalaisten on sitouduttava virallisesti palaamaan takaisin autollaan yhden kuukauden kuluessa. Venäjän tulli on ottanut rajanylityspaikoilla käyttöön tietokoneistetun tiedonsiirtojärjestelmän, ja sitoumuslomake täytetään nyt sähköisesti suoraan tietokoneelle eikä enää käsin paperille. Kuljettajilla on nyt kaksi mahdollisuutta. He voivat mennä suoraan Venäjän tulliin, jossa he voivat täyttää sähköisen asiakirjan henkilökohtaisesti veloituksetta, tai he voivat käyttää kyseisen yrityksen palveluita 25 markan korvausta vastaan. Jälkimmäisen vaihtoehdon etu on se, että tulliselvitysmuodollisuudet hoituvat yleensä nopeammin. Maksu on näin ollen korvaus vaihtoehtoisen palvelun suorittamisesta eikä henkilöautolla rajan ylittäviin ulkomaalaisiin kohdistuva erityismaksu.
Virallinen lehti nro C 310 , 09/10/1998 s. 0018



KIRJALLINEN KYSYMYS E-0033/98 komissiolle esittäjä(t): Jesús Cabezón Alonso (PSE) ja Pedro Aparicio Sánchez (PSE) (29. tammikuuta 1998) Aihe: Biologinen tauko Marokon kalavesillä Suurin osa Andalucian satamien troolarilaivastosta keskeyttää toimintansa seuraavien kuukausien ajaksi seurauksena Marokon hallituksen kalavesilleen määräämästä biologisesta tauosta. Kuinka Euroopan unioni tukee tämän Marokon tahdon mukaisen, pakollisen tauon aiheuttamien sosiaalisten ja taloudellisten seurausten lievittämistä? Mitä keinoja komissiolla on käytössään valvoa sitä, että Euroopan unionin, Marokon ja muiden kolmansien maiden kalastuslaivastot noudattavat tiukasti Marokon kalavesien biologista taukoa? Komission jäsenen Emma Boninon komission puolesta antama vastaus (7. huhtikuuta 1998) Tällä hetkellä voimassa olevassa yhteisön ja Marokon välisessä kalastussopimuksessa määrätään yhteisön katkaraputroolareita koskevasta kahden kuukauden (tammi- ja helmikuun) pituisesta biologisesta lepojaksosta. Sitä koskevia määräyksiä sisältyi jo edellisiin sopimuksiin. Tämä sopimus koskee ainoastaan yhteisön kalastuslaivaston pyyntiehtoja (mukaan lukien biologisen lepojakson kaudet), eikä siihen sisälly Marokon tai muiden kolmansien maiden kalastuslaivastoa koskevia velvoitteita. Koska sopimuksessa nimenomaan määrätään biologisesta lepojaksosta, yhteisön rakennepolitiikan puitteissa ei ole mahdollista toteuttaa rahoituksellisia tukitoimenpiteitä ja yhteiskunnallis-taloudelliset vaikutukset on sisällytettävä asianomaisten yritysten kalastussuunnitelmiin. Kalatalouden ohjauksen rahoitusvälineestä (KOR) voidaan nimittäin yhteisön kalastus- ja vesiviljelyalaa sekä niiden tuotteiden jalostusta ja kaupan pitämistä koskevien rakenteellisten tukitoimenpiteiden perusteista ja edellytyksistä 21 päivänä joulukuuta 1993 annetun asetuksen (ETY) N:o 3699/93 ((EYVL L 346, 31.12.1993. )) nojalla myöntää tukea ainoastaan toimenpiteille, joilla on tarkoitus korvata osittain ennalta-aavistamattoman ja uusiutumattoman, nimenomaan biologisista syistä aiheutuneen tapahtuman aikaansaama väliaikainen kalastuksen keskeyttäminen, josta on aiheutunut tulonmenetystä.
Virallinen lehti nro C 310 , 09/10/1998 s. 0053



KIRJALLINEN KYSYMYS E-0360/98 komissiolle esittäjä(t): Mihail Papayannakis (GUE/NGL) (24. helmikuuta 1998) Aihe: Määräaikaisessa työsuhteessa olevien henkilöiden työturvallisuus ja -terveys Direktiivin 91/383/ETY ((EYVL L 206, 29.7.1991, s. 19; Suomenk. erityispainos, Alue 5, Nide 5, s. 63. )) mukaan, joka koskee määräaikaisessa tai tilapäisessä työsuhteessa olevien työntekijöiden työturvallisuutta ja -terveyttä, jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31. päivänä joulukuuta 1992. Komissiolta kysytään: Ovatko toimivaltaiset kreikkalaiset viranomaiset mukautuneet direktiiviin 91/383/ETY, ja jos he eivät ole, aikooko se ryhtyä huolehtimaan velvoitteistaan varmistaakseen niiden tulosten aikaansaamisen, joita edellä mainittu direktiivi edellyttää? Komission jäsenen Pádraig Flynnin komission puolesta antama vastaus (2. huhtikuuta 1998) Kreikan viranomaiset ovat ilmoittaneet määräaikaisessa tai tilapäisessä työsuhteessa olevien työntekijöiden työturvallisuuden ja -terveyden parantamisen edistämistä koskevien toimenpiteiden täydentämisestä annetun direktiivin 91/383/ETY ((EYVL L 206, 29.7.1991. )) täytäntöönpanoa koskevista kansallisista toimenpiteistä komissiolle 29. maaliskuuta 1996, 18. kesäkuuta 1996 ja 14. tammikuuta 1997. Direktiivin 91/383/ETY 10 artiklan 4 kohdan mukaisesti komissio laatii parhaillaan kertomusta kyseisen direktiivin täytäntöönpanosta. Siinä se ottaa huomioon kansalliset täytäntöönpanotoimenpiteet ja kertomukset, jotka jäsenvaltioiden on toimitettava komissiolle joka viides vuosi direktiivin säännösten käytännön soveltamisesta. Kertomuksessa on ilmoitettava myös työmarkkinaosapuolten kannat.
Virallinen lehti nro C 323 , 21/10/1998 s. 0075



KIRJALLINEN KYSYMYS E-0796/98 komissiolle esittäjä(t): Katerina Daskalaki (UPE) (18. maaliskuuta 1998) Aihe: Peloponnesoksella Diakofton ja Kalavritan välillä kulkevaa perinteikästä hammasrataa uhkaava lakkauttaminen Erästä Euroopan vanhimmista rautatielinjoista, Peloponnesoksella Kalavritan ja Diakofton välillä kulkevaa jo yli satavuotiasta hammasrataa, uhkaa nyt lakkauttaminen, koska asiasta vastaavat viranomaiset pitävät liikennöintiä taloudellisesti kannattamattomana. Kun otetaan huomioon tämän ainutlaatuisen kauniin ja geofysikaalisesti ja ekologisesti monimuotoisen rotkon kautta kulkevan junareitin historia ja perinteet sekä reitin suuri merkitys alueen matkailulle, tiedustelen, voiko komissio ryhtyä toimiin pelastaakseen ja säilyttääkseen tämän pienen junan, joka on vuosikausia pitänyt yllä vanhaa tekniikkaa ja perinteitä? Komission jäsenen Monika Wulf-Mathiesin komission puolesta antama vastaus (27. huhtikuuta 1998) Komissio rahoitti suunnilleen 75 prosenttia kahden perinteikkäällä Kalavritan ja Diakofton välisellä linjalla liikennöivän veturin ostosta. Länsi-Kreikan toimintaohjelman seurantakomitea hyväksyi tämän hankkeen (toimenpidekokonaisuuteen 2.3 kuuluva hanke 12). Rautatielinjan säilyttämistä tai lakkauttamista koskeva päätös on kansallisten viranomaisten vastuulla. Tämän hankkeen rahoitus on kuitenkin osoitus näiden viranomaisten halusta varmistaa mainitun rautatielinjan säilyttäminen.
Virallinen lehti nro C 323 , 21/10/1998 s. 0089



KIRJALLINEN KYSYMYS E-0874/98 komissiolle esittäjä(t): Concepció Ferrer (PPE) (26. maaliskuuta 1998) Aihe: Eläimille annettavat antibiootit Euroopan kulutusosuuskuntien yhteisö esitti äskettäin vaatimuksen, jossa pyydettiin, että antibioottien käyttö eläinten ravinnossa kasvunedistämistarkoituksiin kielletään täysin Euroopan unionissa. Kun otetaan huomioon ongelmat, joita voi aiheutua antibioottien käytöstä muihin kuin lääkintätarkoituksiin, sekä kuluttajansuojan takaavan, avoimen ja vastuullisen elintarvikepolitiikan tarpeellisuus Euroopan unionin tasolla,aikooko komissio toteuttaa toimenpiteitä, joilla on tarkoitus estää antibioottien käyttö eläinten ravinnossa Euroopan unionissa? Komission jäsenen Franz Fischlerin komission puolesta antama vastaus (12. toukokuuta 1998) Neuvoston direktiivissä 70/524/ETY ((EYVL L 270, 14.12.1970. )) säädetään antibioottien käytöstä rehun lisäaineina. Säädöksen mukaan voidaan sallia vain ne aineet, joilla on riittävät käyttöturvallisuutta, tehokkuutta ja valvontaa koskevat takuut. Jos seikkaperäisin tieteellisin perustein osoitetaan, että jokin vaatimuksista ei täyty, lisäaine kielletään. Viime kuukausien aikana komission käsiteltäväksi on saatettu joidenkin jäsenvaltioiden pyyntöjä, joissa vaaditaan mikrobilääkkeiden käytön kieltämistä. Tammikuussa 1997 avoparsiiniantibiootin käyttö rehun lisäaineena kiellettiin direktiivillä 97/6/EY ((EYVL L 35, 5.2.1997. )). Muiden pyyntöjen käsittely on edelleen kesken. Komissio on laatinut ohjeet kuudessa jäsenvaltiossa toteutettavaa seurantaohjelmaa varten. Se koskee eläinten mikrobien vastustuskykyä. Yhteisössä valtuutetut antibioottien valmistajat toteuttavan ohjelman lähiviikkojen aikana. Tiedemaailman ja etenkin Maailman terveysjärjestön huolestuneisuus kasvaa koko ajan. Sen vuoksi valmisteleva tiedekomitea päätti perustaa monialaisen työryhmän tutkimaan, kuinka vastustuskyky mikrobilääkkeille kehittyy. Tässä otetaan huomioon lääketieteeseen, eläinlääketieteeseen ja rehuun liittyvät näkökulmat.
KIRJALLINEN KYSYMYS E-0860/98 neuvostolle esittäjä(t): Ursula Schleicher (PPE) (31. maaliskuuta 1998)

Aihe: Tupakan mainontaa koskevan kiellon vaikutukset

Soveltuuko direktiivi, jossa annetaan paljon liikkumavaraa jäsenvaltioiden erityissääntelylle, ylipäänsä oikeuskäytännön yhdenmukaistamiseen?

Miksi yhdessäkään säännöksessä ei käsitellä erityisesti nuorison suojelemista, vaikka sitä erityisesti korostetaan neljännessä johdanto-osan kappaleessa?

Miksi myös terveyden kannalta vähemmän haitallisten kevytsavukkeiden mainonta on kielletty, mikä estää sen, että tällaiset savukkeet valtaisivat markkinaosuuksia vahingollisemmilta savukkeilta?

Yhteinen vastaus kirjallisiin kysymyksiin E-0856/98, E-0857/98, E-0858/98, E-0859/98, E-0860/98, E-0861/98 ja E-0862/98 (13.-14. heinäkuuta 1998)

Kuten arvoisa parlamentin jäsen tietää, Euroopan parlamentti hyväksyi perusteellisen keskustelun jälkeen toisessa käsittelyssä 13. toukokuuta 1998 ilman tarkistuksia neuvoston yhteisen kannan, joka koskee Euroopan parlamentin ja neuvoston direktiiviä tupakkatuotteiden mainontaa ja niiden hyväksi tapahtuvaa sponsorointia koskevien jäsenvaltioiden lakien, asetusten ja hallinnollisten määräysten lähentämisestä. Neuvosto antoi kyseisen direktiivin 22. kesäkuuta 1998 pitämässään istunnossa ((Annetaan sinä päivänä, jolloin vastaus hyväksytään. )).

Kun arvoisan parlamentin jäsenen esittämiä kysymyksiä tarkastellaan yksityiskohtaisemmin, on todettava, että käsitellessään komission ehdotusta neuvosto pyrki parhaansa mukaan päätymään tekstiin, jossa huomioidaan sekä sisämarkkinoiden tehokas toiminta että terveyden suojelun korkean tason vaatimukset.

Seikat, jotka ovat olennaisesti vaikuttaneet direktiiviehdotuksen käsittelyyn neuvostossa, on selvitetty yksityiskohtaisesti johdanto-osan kappaleissa ja neuvoston perusteluissa, jotka on toimitettu Euroopan parlamentille ennen toista käsittelyä. Jäsenvaltioiden tehtävänä on antaa asianmukaiset säännökset ja määräykset, joilla varmistetaan direktiivin soveltaminen, niin että tavoitteet saavutetaan.

Neuvosto muistuttaa arvoisaa parlamentin jäsentä siitä, että komission tehtävänä on valvoa toimielinten perustamissopimuksen nojalla antamien säännösten ja määräysten soveltamista ja että yhteisöjen tuomioistuin on toimivaltainen tulkitsemaan niitä ja varmistamaan, että ne ovat perustamissopimuksen mukaisia.
Virallinen lehti nro C 310 , 09/10/1998 s. 0046



KIRJALLINEN KYSYMYS E-0281/98 komissiolle esittäjä(t): Mark Watts (PSE) (17. helmikuuta 1998) Aihe: Satamavaltioiden suorittamaa valvontaa koskevan direktiivin (95/21/EY) mukaiset pysäyttämiset Kuinka monta alusta on pysäytetty satamavaltioiden suorittamaa valvontaa koskevan direktiivin (95/21/EY) ((EYVL L 157, 7.7.1995, s. 1. )) mukaisesti kussakin jäsenvaltiossa alustyypeittäin? Komission jäsenen Neil Kinnockin komission puolesta antama yhteinen vastaus kirjallisiin kysymyksiin E-0281/98 ja E-0282/98 (30. maaliskuuta 1998) Alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) 19 päivänä kesäkuuta 1995 annetun neuvoston direktiivin 95/21/EY voimaantulopäivästä alkaen (1. päivästä kesäkuuta 1996 31. päivään joulukuuta 1997) eri jäsenvaltioissa on toteutettu pysäyttämisiä seuraavasti: >TABLE> Satamavaltion suorittamaa valvontaa koskevan Pariisin yhteisymmärryspöytäkirjan sihteeristön hallussa olevat tilastotiedot kattavat vuodet 1996 ja 1997 kokonaisuudessaan ja sisältävät joitakin kolmansia maita; saatavilla olevien tietojen mukaan alustyypeittäin toteutetut pysäyttämiset voidaan esittää seuraavina prosenttimäärinä: >TABLE> Jäsenvaltiot ovat direktiivin 95/21/EY 17 artiklan mukaisesti toimittaneet välittömästi tämän direktiivin tultua voimaan seuraavat tiedot niiden puolesta satamavaltiotarkastusta suorittavien tarkastajien (kokopäiväisiä vastaavien) lukumäärästä: >TABLE> Päivitetyt tiedot on toimitettava 1. lokakuuta 1998 mennessä.